钦定古今图书集成/明伦汇编/官常典/第359卷 > 王允成
## 钦定古今图书集成/明伦汇编/官常典/第359卷 > 王允成

按《明外史》本传：“允成，字述文，泽州人。万历中举于乡，
除获鹿知县。以治行异等，征授南京御史。时甲科势
重，乙科多卑下之。允成体貌魁梧，才气飙发，欲凌甲
科，出其上。首疏论辽左失事诸臣，请正刑辟。熹宗即位，廷臣方争论梃击移宫事，而帝降两谕罪选侍，因
言移宫后相安状。大学士方从哲封还上谕，允成陈”
《保治十事》，中言：“张差、闯宫，说者谓风癫、青宫岂发风
之地？庞保、刘成岂并风之人？言念及此，可为寒心。今
郑氏四十年之恩威，犹在卵翼心腹，实繁有徒，陛下
当思所以防之。比者圣谕多从中出，当则开炀灶之
端，不当而臣下争执，必成反汗之势。孰若事无大小，
尽归内阁？且陛下冲龄践阼，政事未练，借听貂珰，左
右前后，未必无荧惑假借之虑。愿为《纪言》《纪事》之法，
今日某珰作何事，明日某珰发何言，上所欲行而某
珰请止，上所欲罢而某珰请行。临朝一一对臣下言
之，孰是孰非，可以立辨，而中涓之邪谋，不攻自破。至
元辅方从哲，屡劾不去。陛下于选侍移宫后，发一敕
谕，不过如常人表明心迹耳，从哲辄封还。夫封后之
命，都督之命，贬谪周朝瑞之命，何皆不封还？司马昭
之心，路人知之矣。”语甚剀切。姚宗文阅视辽左，与熊
廷弼相失，归而鼓同列攻之。允成恶其奸，再疏论列。
天启元年疏请恤先朝直臣，列杨天民等三十六人
以上，帝纳之。俄陈任辅弼、择经略、慎中枢、专大帅、更
戎政、严赏罚数事。末言“方今最可虑者，陛下孤立禁
中，先朝怙权恃宠诸奄与今日左右近习，互相忌嫉，
恐乘机肆毒，彼此相戕。夫防护禁庭，责在内阁及司
礼。务令潜消默化，俾圣躬与皇弟并得高枕无忧，斯
为根本至计。”时韪其言。已，劾刑部尚书黄克缵倡言
保护选侍，贻误贾继春；又曲庇盗宝内侍，至辨御史
焦源溥《纲常》一疏，刺谬特甚。已，极论内降及留中之
害，末复规切阁部大臣，忤旨停俸。给事中毛士龙劾
府丞邵辅忠，允成亦偕同官李希孔斥辅忠。已，极言
纲纪废弛，请戒姑息，破因循，指斥时事甚悉。当是时，
中贵刘朝、魏忠贤与乳媪客氏相倚为奸。允成愤，抗
疏历数其罪，略言：“陛下迩来以游戏为恒事，视《诗》《书》
若寇仇，厌忠言之逆耳，乐谄媚之易亲。贤辅之言不
信，而憸夫佞人则信之；台省之疏不信，而微言冷语
则信之。端人直士未见其亲，宦官宫妾，偏觉其昵。惟
刘朝客氏、魏忠贤用事而已。关睢之好合，曾几何时，
而三宫有寂寞之恨？范氏之得宠，何时选入，而突然
有慧妃之封，海内疑之，且为陛下危矣。陛下试思先
帝时情景，与我共心腹者谁乎？试思移宫时形势，为
我防不测者谁乎？内廷顾命之珰，犬食其馀，不蒙帷
盖之泽；外廷顾命之老，中旨趣出，立见田里之收。以
小马为驰骋之赀，谁启盘于游田之渐；以大臣为释
忿之地，谁敢咈其耇长之心？”刘朝辈初亦不预“外事，
自沈㴶、邵辅忠导之，遂恣肆无忌，浸假而王心一、倪
思辉、朱钦相斥矣，浸假而司空用陪推矣，浸假而中
旨用考官矣。是易置大臣之权在二竖也。近者弄权
愈甚，逐大臣如振落王纪、满朝荐，并削职为编氓。是
驱除大臣之权在二竖也。科臣迁改，自有定叙，给假
推陞，往例皆然。乃恶周朝瑞之正直，忽有不许推用
之旨。是转迁百官之权在二竖也。秦藩以小宗继大
宗，诸子不得封郡王。祖制昭然。乃部科争之不获，相
继而去。是进退诸藩之权在二竖也。招权纳贿，作福
作威。二竖弄权于外，客氏主谋于中，王振、刘瑾之祸
将复见今日。”疏入，进忠辈切齿。允成复特疏论秦府
滥恩之谬，帝终不省。三年六月，允成又劾魏进忠言：
“外廷受遗之臣，因孙杰一疏而去；内廷受遗之臣，因
霍维华一疏而去。忠肝义胆之王纪，万死一生之满
朝荐，接踵削籍。而当代师表，如邹元标、冯从吾、孙慎
行辈；顾命重臣，如周嘉谟、杨涟辈；台省直臣，如毛士
龙、熊德阳、江秉谦、侯震旸、周朝瑞、惠世扬、夏之令辈；
词林直臣如文震孟、郑鄤辈，或立遭贬斥，或自逊遐
荒，皆谁为之也？”进忠见疏益恨。明年，赵南星为吏部，
知允成贤，调之于北。未几，南星被逐。御史张讷劾南
星调允成非法，遂除名。后给事中陈维新复劾允成
贪险。诏抚按提问，坐以赃私。庄烈帝嗣位，以允成尝
请保护皇弟，识其名，召复故官。未几卒。当天启初，东
林方盛，其主张联络者，率皆言路。“允成居南与北相
应和，时贵多畏其锋。然谔谔敢言，屡犯近幸”，其风采
足重云。